Laqgħa tal-Kunsill Affarijiet Barranin Brussell, 19 ta' Jannar 2015 Il-Kunsill adotta l-konklużjonijiet li ġejjin: "1. L-Unjoni Ewropea (UE) tikkonferma l-impenn tagħha li tippromwovi l-istabbiltà u l-iżvilupp fir-Reġjun tal-Lagi l-Kbar u b'mod partikolari l-implimentazzjoni sħiħa tal-Ftehim Qafas għall-Paċi, is-Sigurtà u l-Kooperazzjoni għar-Repubblika Demokratika tal-Kongo (RDK) u r-Reġjun (il-Qafas PSK). Il-progress fl-ilħuq tal-miri tal-Qafas PSK ma kienx biżżejjed. Jeħtieġ li jsiru sforzi mġedda mill-partijiet kollha biex jinżamm il-pass biex b'hekk il-Ftehim ikun jista' jilħaq il-potenzjal tiegħu fit-tlaqqigħ tal-atturi kollha fil-kisba ta' għan komuni. 2 Filwaqt li l-UE tinnota li għaddiet l-iskadenza tat-2 ta' Jannar u li l-Forzi Demokratiċi għal-Liberazzjoni tar-Rwanda (FDLR) għadhom mhumiex konformi għalkollox mad-deċiżjonijiet tal-Konferenza Internazzjonali dwar ir-Reġjun tal-Lagi l-Kbar (ICGLR), il-Komunità għall-Iżvilupp tan-Nofsinhar tal-Afrika (SADC) u l-Kunsill tas-Sigurtà tan-NU (KSNU), hija tenfasizza li wasal il-mument biex jingħata bidu għal azzjoni militari skont ir-Riżoluzzjoni 2147 tal-KSNU, u kif mitlub ukoll mid-Dikjarazzjoni Presidenzjali tal-KSNU tat-8 ta' Jannar 2015 u l-Komunikat tal-Mibgħuta Internazzjonali għar-Reġjun tal-Lagi l-Kbar tat-2 ta' Jannar 2015. Hija titlob lill-awtoritajiet tar-RDK u l-missjoni MONUSCO biex jieħdu sehem minnufih fid-diżarm tal-FDLR. Fi kwalunkwe ħin, il-ġellieda tal-FDLR jistgħu jagħżlu triq paċifika billi jidħlu fil-programm għad-Diżarm, id-Demobilizzazzjoni, ir-Ripatrijazzjoni, ir-Riintegrazzjoni u r-Risistemazzjoni (DRRR) li għadu għaddej bir-ripatrijazzjoni ta' dawk li kienu membri tal-FDLR fir-Rwanda. 3. L-UE jiddispjaċiha ferm li reċentement żdiedet il-vjolenza kkawżata minn gruppi armati fil-Lvant tar-RDK u tikkundanna l-imwiet sostanzjalili ġġarrbu. Il-ksur kontinwu u serju tad-drittijiet tal-bniedem fir-RDK, b'mod partikolari l-vjolenza sessista u r-reklutaġġ u l-użu ta' suldati tfal, sew jekk imwettaq minn gruppi armati jew atturi oħra, huwa assolutament inaċċettabbli u għandu jitwaqqaf. Għalhekk, il-protezzjoni tal-persuni ċivili u n-newtralizzazzjoni tal-gruppi armati kollha fil-Lvant tar-RDK għandhom jibqgħu jkunu prijorità u l-UE tħeġġeġ lir-RDK, flimkien mal-MONUSCO, biex jieħdu azzjoni determinata u effettiva kontrihom. L-UE tħeġġeġ lir-RDK, f'kooperazzjoni mal-Uganda u r-Rwanda, biex tħaffef il-pass tal-programm DDRRR għal dawk li kienu membri tal-M23. L-UE ttenni l-appoġġ tagħha lil dawk kollha involuti fil-ġlieda kontra l-vjolenza sesswali u l-konsegwenzi tagħha. Ma jista' jkun hemm l-ebda impunità għal dawk responsabbli għall-abbużi u l-ksur tad-drittijiet tal-bniedem u d-dritt umanitarju internazzjonali u l-UE tappella lir-RDK biex tiżgura li l-awturi ta' dawn ir-reati kriminali jitressqu quddiem il-ġustizzja. 4. Sabiex tinkiseb l-ambizzjoni ta' paċi fi ħdan ir-reġjun, huwa kruċjali li jintemm it-theddid mill-FDLR u minn gruppi armati oħra. L-azzjoni militari għandha tkun ikkomplementata b'azzjoni politika li hija wkoll tibni pedament fit-tul għall-istabbiltà. Billi jiġu indirizzati l-kawżi fundamentali tal-instabbiltà, tissaħħaħ il-fiduċja u jingħata lok għal investiment u żvilupp fil-futur. F'dan ir-rigward huwa kruċjali li titkompla l-implimentazzjoni tal-impenji li ttieħdu fil-Qafas PSK, l-organizzazzjoni ta' elezzjonijiet kredibbli u liberi u l-parteċipazzjoni attiva tan-nisa f'konformità mar-Riżoluzzjoni 1325 tal-KSNU. L-UE tħeġġeġ lill-garanti – NU/UA/ICGLR/SADC – u lill-pajjiżi kollha fir-reġjun biex ikomplu bl-isforzi tagħhom f'dan ir-rigward. F'dak ir-rigward, l-UE tappoġġa l-isforzi ta' Saïd Djinnit, il-Mibgħut Speċjali tas-Segretarju Ġenerali tan-Nazzjonijiet Uniti għar-Reġjun tal-Lagi l-Kbar. L-UE twiegħed li tosserva r-responsabbiltajiet tagħha, kemm permezz ta' strumenti politiċi kif ukoll bir-riżorsi għad-dispożizzjoni tagħha." Ara l-paġna tal-laqgħa